Ferðamenn flykkjast í auknum mæli til Grænlands, til þess að berja augum jökla og ósnortna náttúru. Ráðamenn á Grænlandi vilja þó hægja á ferðamannastraumnum og segjast ekki vilja feta í fótspor Íslendinga í þessum málum.
Vinsældir Grænlands meðal ferðamanna hafa farið vaxandi undanfarin ár. Sem dæmi má nefna bæinn Ilulissat við Disko-flóa, á vesturströnd Grænlands, þar sem hrátt landslag, samspil kletta og jökla, laðaði að fimmtíu þúsund ferðamenn árið 2021. Það er tífaldur íbúafjöldi í flóanum. Flestir ferðamennirnir koma til landsins með skemmtiferðaskipum, oft mörg þúsund á dag.
Áhrif loftslags eru einna greinilegust á norðurslóðum, hlýnunin síðustu fjörutíu ár hefur verið fjórfalt hraðari en annars staðar á jörðinni, og Grænlandsjökull hopar hraðar en nokkru sinni. Yfirvöld á Grænlandi hafa áhyggjur af ferðamannastraumnum, annars vegar vegna ágangs á viðkvæma náttúruna og hins vegar vegna álags á innviði smáþjóðar.
Palle Jeremiassen, bæjarstjóri í Ilulissat, segir það mikilvægt að takmarka komu ferðamanna og mengandi skemmtiferðaskipa, náttúru og bæjarbúa vegna. Hann ræddi við fréttamenn AFP og sagði Grænlendinga ekki vilja fara sömu leið og Íslendingar. Við viljum ekki vera eins og Íslendingar, við viljum ekki ferðamannaflóð. Við viljum takmarkaðan straum ferðafólks. Við þurfum að finna leiðina til þess segir Jeremiassen.

Ráðamenn í Grænlandi segjast ekki vilja feta í fótspor Íslendinga þegar kemur að ferðaþjónustu.